Barnepsykolog råder: Gå vekk fra bilen og bruk mobilen
På Barneombudets nettside gir barnepsykolog Magne Raundalen råd om hvordan man skal snakke med barn om de mange bortføringsforsøkene den siste tiden. - Når slike ting skjer, særlig hvis det er i nabolaget, blir alle redde. Prinsipp nummer én er da at denne redselen ikke må veltes over på barna. Gi dem klar beskjed om at Norge er et fredelig land der barn ytterst sjelden blir bortført og hvor voksne og politi passer godt på, sier Magne Raundalen til NTB. Han understreker at man ikke skal fortie hendelsene for å skåne barna: - Barn helt ned i barnehagealder kan snappe opp ting fra nyhetene. Hvis de ikke får informasjon fra de voksne vil det de har fått med seg kverne rundt i barnas fantasi, det er ikke ønskelig.Raundalens prinsipp nummer to er at man ikke kan orientere barn om en fare uten å gi dem kompetanse til å handle hvis faren oppstår. - Disse barna skal gå alene til skolen, stå alene på bussholdeplassen. Da må de vite hva de skal gjøre om en voksen vinker dem til seg eller følger etter dem i bil. Hans råd til barna er svært konkrete:Hvis det har skjedd skremmende episoder i nærmiljøet, kan foreldre vurdere om de skal gå ut og øve litt med barna på å stikke av.De mer enn ti mulige bortføringsforsøkene på Østlandet dekkes bredt i mediene, noe som bidrar til økt frykt. I tillegg ligger Sigrid-saken der som et dystert bakteppe i voksne og barns bevissthet. - Å miste hverandre er noe av det verste både foreldre og barn kan forestille seg. Siden dette er følelser som ligger i vår biologiske angstberedskap, så vil jeg ikke kalle det hysteri. Men foreldre bør være seg bevisst at hvis deres egen frykt er tydelig, kan det smitte over på barna, sier Raundalen. Før foreldre snakker med barna bør de ha klart for seg hva de skal si, hvordan de skal uttrykke seg og, hvis de er to om det, hvem som skal si hva: - Det er veldig viktig å beholde roen i en slik samtale. Hvis voksne er oppskaket og redde, er det fare for at barna ikke får med seg det som blir sagt. I ettertid husker de bare hvor oppskaket mamma og pappa var.Raundalens råd får støtte hos politiet. - Like før skolestart opplevde vi at en sjuåring i Sandnes ble skremt da en fremmed mann vinket ham til seg utenfor en butikk. Saken ble hausset opp i mediene, og guttens skole rykket ut med advarsel. Det viste seg å være en misforståelse. Mannen hadde vinket til seg sine egne barn for å få dem inn i bilen. Saken ble oppklart fort, men hadde rukket å spre en del frykt. Da blir det også vanskelig å snakke med barn uten at de blir veldig redde, sier etterforskningsleder Magnar Hetland ved Sandnes politistasjon. Han understreker hvor viktig det er å ha en god balanse i nyhetsdekningen: - Vi forsøker å ha en åpen dialog med pressen, slik at de hele veien skal få et riktig inntrykk av vår oppfatning av en slik sak. Det er en vanskelig balansegang, for med mye informasjon kan det bli store oppslag.
Bortføringsforsøkene de siste ukene vekker mye engstelse hos barn og foreldre.